Il-Professur Angela Abela, Kap tad-Dipartiment tal-Istudji  tal-Familja fl-Università ta’ Malta saħqet dalgħodu waqt il-programm TVAM li d-dikjarazzjoni li għamlet fil-bidu tal-ġimgħa dwar adozzjoni minn koppji tal-istess sess, ma kinux xi ħaġa li qalet hija biss u li qabel ma tkellmet ikkonsultat. Meta t-Tlieta li għadda kien qed jiġi diskuss l-abbozz ta’ liġi tal-Unjoni Ċivili, il-Professur Abela kienet kwotata tgħid li l-koppji lesbiċi huma kapaċi jrabbu aħjar minn koppji eterosesswali. Waqt li rreferiet għal bosta studji internazzjonali, hija semmiet ukoll li li koppji lesbiċi għandhom tendenza akbar li jisseparaw minn koppji eterosesswali u li dan ukoll irid jittieħed inkosiderazzjoni meta jidħlu l-interessi tat-tfal. Hija sostniet ukoll li riċerka fuq dan is-suġġett m’għandniex hawn Malta u fost ir-raġunijiet li semmiet għal dan in-nuqqas hemm proprju l-fatt li koppji omosesswali ma jistgħux jadottaw f’pajjiżna. Semmiet li minn ricerka internazzjonali nstab li meta kien hemm każijiet fejn waħda mill-partijiet f’koppja eterosesswali adottat orjentazzjoni gay, instab li t-tfal fuq livell ta’ kif jitrabbew kienet tajba. Qalet li d-differenza tal-lum hija li n-nies qed jghidu li ghandhom orjentazzjoni omosesswali, u allura mhux it-trobbija iżda l-impatt. Hija semmiet ukoll li f’Malta għandna 50 kopja eterosesswali li applikaw biex jadottaw u tmien persuni single li ressqu l-applikazzjoni tagħhom biex jadottaw quddiem il-Bord tal-Adozzjonijiet. Il-Professur Abela li ilha tgħallem fl-Università ta’ Malta għal dawn l-aħħar 25 sena, tkellmet ukoll dwar il-coming out ta’ persuni gay fl-Università u sostniet li llum huwa ħafna aktar minn kemm kien snin ilu. Qalet li llum fl-università hemm openness fuq il-fatt li persuna hija gay fejn iż-żgħażagħ mhux qed joppressaw l-orjentazzjoni sesswali tagħhom. Hija tenniet l-importanza li jkun hawn aktar edukazzjoni fuq dawn is-suġġetti għax qalet li din hija ċ-ċavetta biex in-nies jifhmu u jkunu midħla ta’ dak li qed jiġri fis-soċjetà.